# Privatlivspolitik whistleblowerordning

Her kan du læse mere om, hvordan vi behandler dine personoplysninger, når du skriver til vores whistleblowerordning.

***Hvordan kontakter du os?***

Slagelse Gymnasium er dataansvarlig for behandlingen af de personoplysninger, du har sendt til den eksterne whistleblowerordning, der er etableret på Slagelse Gymnasium. Den eksterne whistleblowerordning sørger for, at behandlingen af indberetningen til alle tider sker sikkert og fortroligt.

Har du spørgsmål til vores behandling af dine personoplysninger, er du altid velkommen til at kontakte Slagelse Gymnasiums databeskyttelsesrådgiver. Du kan kontakte databeskyttelsesrådgiveren på følgende måder: Via e-mail [dpo@stenhus-gym.dk](mailto:dpo@stenhus-gym.dk) eller telefon 59 40 09 41

## *Formålet med og retsgrundlag for behandling af dine oplysninger i whistleblowerordningen*

## Vi behandler dine personoplysninger for at udføre den nødvendige sagsbehandling af henvendelsen.

## Slagelse Gymnasium er forpligtet til at stille en whistleblowerordning til rådighed, hvis formål er at afdække viden om alvorlige forhold, herunder mistanke eller viden om ulovlig, uetisk eller ureglementeret adfærd med henblik på at forebygge, inddæmme og følge op på sådanne forhold på Slagelse Gymnasium. En whistleblower, som kan indberette til ordningen, kan være Slagelse Gymnasiums nuværende og tidligere medarbejdere, selvstændig erhvervsdrivende fx samarbejdspartnere, bestyrelsen, frivillige, lønnede eller ulønnede praktikanter, ansøgere samt leverandører.

Særligt udvalgte medarbejdere på Slagelse Gymnasium udgør whistleblowerenheden, og har adgang til dine personoplysninger i det omfang, det er nødvendigt for håndteringen af din henvendelse.

## Slagelse Gymnasium er, jf. lov om Whistleblowere, forpligtet til at etablere en whistleblowerordning til indberetning. Behandling af oplysninger er nødvendig for, at Slagelse Gymnasium kan undersøge og forebygge alvorlige forhold. Slagelse Gymnasium behandler dine oplysninger i henhold til databeskyttelsesforordningens artikel 6, stk. 1, litra b, c og e. Hvis du har sendt os følsomme oplysninger, behandles disse i medfør af databeskyttelsesforordningens artikel 9, stk. 2, litra b, d og f, og databeskyttelsesloven §§ 8, stk. 2 og 12, stk. 1.

## *Kategorier af personoplysninger, der behandles*

En indberetning vil altid indeholde personoplysninger. Oplysningerne kan være af både almindelig og følsom karakter vedrørende den eller de personer, der indberettes om. Det kan også være oplysninger om whistlebloweren, altså indberetteren selv, og det kan være oplysninger om andre personer.

De indsamlede oplysninger i forbindelse med indberetningen kan f.eks. være navn, stilling eller andre oplysninger om den eller de berørte personer. I praksis vil en indberetning typisk indeholde oplysninger om det konkrete alvorlige forhold, og om hvorledes den eventuelt berørte person angives at have del heri.

En indberetning kan omfatte dokumenter i bred forstand, herunder tekst-, billede- og videomateriale.

Der kan også ske behandling af strafbare forhold herunder formodet strafbare forhold, disse behandles med hjemmel i databeskyttelseslovens § 8, stk. 2. Betingelsen er, at det skal være nødvendigt til varetagelse af berettiget interesse, og denne interesse klart oversigter hensynet til den registrerede.

I nogle tilfælde vil en indberetning indeholde følsomme oplysninger, f.eks. fagforeningstilhørsforhold, politisk-, og religiøs overbevisning, helbredsoplysninger, seksuelle forhold og biometriske data (f.eks. fingeraftryk mv.). Det bør dog altid overvejes, om det er nødvendigt for sagens behandling at nævne det i indberetningen.

## *Overladelse og videregivelse af oplysninger*

Slagelse Gymnasium overlader de indkomne oplysninger til en upartisk afdeling i Stenhusfællesskabet (en såkaldt whistleblowerenhed), som skal stå for at administrere og foretage den indledende screening af de modtagne indberetninger, herunder modtage indberetningerne og stå for kontakten med whistlebloweren.

Slagelse Gymnasiumvideregiver som udgangspunkt ikke oplysninger, der indsamles via whistleblowerordningen, til tredjeparter. Hvis det er nødvendigt for behandlingen af sagen, vil der efter en konkret vurdering kunne ske videregivelse. Det kan f.eks. være i følgende tilfælde:

* Videregivelse til ekstern rådgiver, f.eks. advokat eller revisor med henblik på nærmere undersøgelse af de indberettede forhold.
* Overførsel til relevante myndigheder, herunder politi-, og anklagemyndighed med henblik på eventuel retsforfølgning.
* Videregivelse, der i øvrigt følger af krav i lovgivningen.

Vedrører indberetningen én eller flere navngivne personer, eller oplysninger om andre identificérbare personer end den, indberetningen vedrører vil den eller de pågældende som udgangspunkt modtage underretning om følgende:

* Emnet for det indberettede forhold.
* Udfaldet af indberetningen, herunder om indberetningen er afvist som grundløs eller gjort til genstand for en videre undersøgelse.
* Retsgrundlaget for behandlingen af vedkommendes personoplysninger, samt øvrige oplysninger, som skal gives i medfør af oplysningspligten i GDPR.
* Hvilke personer på Slagelse Gymnasium, der er bekendt med indberetningen eller eventuelt vil få kendskab til den.
* Det påtænkte tidsrum, hvor personoplysningerne vil blive opbevaret eller alternativt de kriterier, der anvendes til fastlæggelse af dette tidsrum.
* Hvordan vedkommende kan udøve sin indsigelses- og berigtigelsesret til at gøre sig bekendt med og tage til genmæle over for indberetningen.

Underretningen foretages hurtigst muligt og senest 14 dage efter, at ovenstående oplysninger er indhentet. I de tilfælde, hvor der er en konkret risiko for, at underretningen vil bringe undersøgelsen af det indberettede forhold eller muligheden for at fremskaffe de nødvendige beviser i fare, vil underretningen kunne udskydes eller undlades, indtil risikoen ikke længere eksisterer i overensstemmelse med reglerne i databeskyttelsesloven § 22.

## *Opbevaring og sletning af oplysninger om dig*

Personoplysningerne vil blive behandlet og opbevaret i Slagelse Gymnasiums valgte whistleblowerordning. Vi opbevarer dine personoplysninger så længe, det er nødvendigt af hensyn til undersøgelsen af det indberettede forhold og det videre forløb. Slagelse Gymnasium gemmer oplysningerne, hvis de f.eks. indgår i en retssag, eller hvis Slagelse Gymnasium overvejer at bruge oplysningerne i en retssag.

Hvis den indledende screening af det indberettede forhold, viser at indberetningen ikke er omfattet af Slagelse Gymnasiums whistleblowerordning, slettes indberetningen inklusive oplysninger snarest muligt og senest tre måneder efter afslutningen af den indledende screening.

Viser den indledende screening af de indberettede forhold, at det ikke er usandsynligt, at det indberettede forhold har fundet sted, vil Slagelse Gymnasium indlede en tilbundsgående undersøgelse og tidligst slette indberetningen og de heri indeholdte personoplysninger, når undersøgelsen er afsluttet.

## *Dine rettigheder*

Du skal oplyses om dine rettigheder i forbindelse med behandlingen af dine oplysninger om dig.

Når Slagelse Gymnasium har registreret en indberettet person og eventuelt oplysninger om indberetteren eller andre personer nævnt i indberetningen, har de pågældende ret til at få indsigt i de personoplysninger, der behandles om dem.

Fremsættes der anmodning om indsigt vil Slagelse Gymnasium derfor bl.a. oplyse vedkommende om:

1. Formålet med behandlingen af oplysningerne
2. Hvilken type af personoplysninger, der behandles om vedkommende
3. Retten til at anmode om berigtigelse, sletning eller begrænsning af behandling af personoplysninger, der behandles om vedkommende eller til at gøre indsigelse mod behandlingen og
4. Enhver tilgængelig information om, hvorfra de behandlede personoplysninger stammer, dog ikke oplysning om indberetteren, hvis denne har indberettet i god tro.

Indsigtsretten omfatter kun personoplysninger, der behandles om dig selv. Du har ikke krav på at få indsigt i oplysninger, der alene vedrører andre personer. Indsigtsretten gælder ikke, hvis den pågældende interesse i at få udleveret oplysningerne om sig selv findes at burde vige for væsentlige hensyn til offentlige eller private interesser.

Du har som registreret ret til at anmode om **indsigt** i og **berigtigelse** eller **sletning** af personoplysninger eller **begrænsning** af behandling vedrørende dine oplysninger eller til at gøre **indsigelse** mod behandlingen.

* Du kan læse mere om dine rettigheder på Datatilsynets hjemmeside.

Ønsker du at gøre brug af dine rettigheder skal du kontakte Slagelse Gymnasium.

## *Klage til Datatilsynet*

Du kan klage over behandlingen af oplysningerne til Datatilsynet ved at skrive en e-mail [dt@datatilsynet.dk](mailto:dt@datatilsynet.dk) eller online <https://www.datatilsynet.dk/borger/klage/saadan-klager-du>.